Heinaste er einn af þremur togurum í eigu Samherja sem hafa verið á veiðum í Namibíu . Íslenski skipstjórinn Arngrímur Bryjjólfsson , sem var handtekinn í Namibíu í gær , var á veiðum á togara Samherja , Heinaste , þegar meint brot átti sér stað . Arngrímur sat í gæsluvarðhaldi sakaður um ólöglegar veiðar í landhelgi Namibíu , en hann hefur nú verið látinn laus gegn tryggingu . Björgólfur Jóhannsson , forstjóri Samherja , staðfestir þetta í viðtali í hádegisfréttum Rúv í dag . „ Ég er ekki í daglegum rekstri Samherja í Namibíu en að sjálfsögðu höfum við fylgst með máli Arngríms í dag . Þó ekki nema fyrir það að ég hef þekkt Arngrím mjög lengi . Hann er fínn vinur minn . Málið er í vinnslu núna . Hann er ekki lengur í varðhaldi . Ég vona auðvitað að úr máli hans gagnvart yfirvöldum í Namibíu leysist sem allra fyrst . Þetta eru ásakanir sem hann kannast ekki alveg við . En hann mun svara fyrir þær sjálfur þegar hann er laus frá Namibíu . “ Björgólfur segir togarann Heinaste vera einn af þremur togurum sem gerður hafi verið út af félögum í eigu Samherja í Namibíu . Skipið sé í söluferli en hafi verið við veiðar í Namibíu í nokkur ár .